**ПРЕДЛОГ ЗАКОНА О ПОТВРЂИВАЊУ**

**МЕМОРАНДУМА О РАЗУМЕВАЊУ ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ УЈЕДИЊЕНОГ КРАЉЕВСТВА ВЕЛИКЕ БРИТАНИЈЕ И СЕВЕРНЕ ИРСКЕ О ЗАПОШЉАВАЊУ ЧЛАНОВА ПОРОДИЦЕ КОЈИ ЖИВЕ У ЗАЈЕДНИЧКОМ ДОМАЋИНСТВУ СА ЧЛАНОВИМА ДИПЛОМАТСКИХ**

**И КОНЗУЛАРНИХ ПРЕДСТАВНИШТАВА**

**Члан 1.**

Потврђује се Меморандум о разумевању између Владе Републике Србије и Владе Уједињеног Краљевства Велике Британије и Северне Ирске о запошљавању чланова породице који живе у заједничком домаћинству са члановима дипломатских и конзуларних представништава, потписан у Београду 8. јануара 2020. године, у оригиналу на српском и енглеском језику.

**Члан 2.**

Текст Меморандума о разумевању између Владе Републике Србије и Владе Уједињеног Краљевства Велике Британије и Северне Ирске о запошљавању чланова породице који живе у заједничком домаћинству са члановима дипломатских и конзуларних представништава, у оригиналу на српском језику гласи:

**МЕМОРАНДУМ О РАЗУМЕВАЊУ**

**ИЗМЕЂУ**

**ВЛАДЕ РЕПУБЛИКЕ СРБИЈЕ И ВЛАДЕ УЈЕДИЊЕНОГ КРАЉЕВСТВА**

**ВЕЛИКЕ БРИТАНИЈЕ И СЕВЕРНЕ ИРСКЕ О ЗАПОШЉАВАЊУ ЧЛАНОВА**

**ПОРОДИЦЕ КОЈИ ЖИВЕ У ЗАЈЕДНИЧКОМ ДОМАЋИНСТВУ СА**

**ЧЛАНОВИМА ДИПЛОМАТСКИХ И КОНЗУЛАРНИХ ПРЕДСТАВНИШТАВА**

Влада Републике Србије и Влада Уједињеног Краљевства Велике Британије и Северне Ирске договориле су се о следећем:

**Члан 1.**

**Дозвола за бављење плаћеном делатношћу**

(а) Чланови породице који живе у заједничком домаћинству са чланом дипломатског или конзуларног представништва државе именовања имају дозволу, на бази реципроцитета, да се баве плаћеном делатношћу у држави пријема у складу са одредбама овог меморандума и законима државе пријема.

(б) За сврху овог меморандума:

(i) „члан дипломатско-конзуларног представништва” означава лице које није држављанин земље пријема и које ради као службеник државе именовања у дипломатско-конзуларном представништву или мисији при међународној организацији и кога је држава пријема прихватила у том својству.

(ii) „члан породице који живи у заједничком домаћинству” означава дете или супружника члана дипломатско-конзуларног представништва или његовог партнера, под условом да га власти земље именовања и министарство спољних послова земље пријема признају као таквог.

(в) Ништа из члана 1(б) не утиче на статус било ког лица у складу са Бечком конвенцијом о дипломатским односима из 1961. или било којим другим важећим међународним споразумом.

**Члан 2.**

**Процедуре**

а) У Републици Србији, Амбасада Велике Британије у име члана породице који живи у заједничком домаћинству упућује Министарству спољних послова захтев за издавање одобрења за бављење плаћеном делатношћу. Након потврђивања да дотично лице спада у категорију обухваћену овим меморандумом и узимајући у обзир законе и прописе државе пријема, Дипломатски протокол нотом обавештава Амбасаду Велике Британије у Београду да је том лицу дато одобрење за бављење плаћеном делатношћу у Републици Србији, у складу са важећим домаћим законодавством.

б) У Уједињеном Краљевству, члан породице који живи у заједничком домаћинству, како је дефинисано у члану 1, овлашћен је да ради у складу са важећим законима и прописима, без неопходности примене било каквих даљих административних процедура.

**Члан 3.**

**Привилегије и имунитети у грађанско правном и управном поступку**

Када се ради о члановима породице у саставу заједничког домаћинства који уживају имунитет од грађанске и управне надлежности државе пријема у складу са Бечком конвенцијом о дипломатским односима из 1961. или у складу са било којим другим важећим међународним споразумом, тај имунитет се неће примењивати у погледу било ког дела извршеног за време бављења плаћеном делатношћу које спада у грађанско правну и управну надлежност државе пријема.

**Члан 4.**

**Имунитет од кривичног поступка**

Када се ради о члановима породице у саставу заједничког домаћинства који уживају имунитет од кривичне надлежности државе пријема у складу са Бечком конвенцијом о дипломатским односима из 1961. или у складу са неким другим важећим међународним споразумом:

а) држава именовања ће се одрећи имунитета за односног члана породице који живи у заједничком домаћинству од кривичне надлежности у држави пријема за сва дела која учини током бављења плаћеном делатношћу, изузев у посебним случајевима у којима држава именовања сматра да би такво одрицање било противно њеним интересима.

б) Када држава именовања одлучи да се одрекне имунитета, озбиљно ће размотрити, по потреби, одузимање имунитета од извршења пресуде члану породице који живи у заједничком домаћинству.

**Члан 5.**

**Фискални режим и режим социјалног осигурања**

У складу са Бечком конвенцијом о дипломатским односима из 1961. или било којим другим важећим међународним споразумом, чланови породице који живе у заједничком домаћинству подлежу пореском и режиму социјалног осигурања државе пријема у вези са свим питањима која се тичу њиховог бављења плаћеном делатношћу у тој држави.

**Члан 6.**

**Трајање и престанак важења**

Овај меморандум ступа на снагу тридесет (30) дана од датума пријема последње дипломатске ноте којом се потврђује да су испуњене неопходне унутрашње процедуре за ступање на снагу овог меморандума.

Овај меморандум се закључује на неодређено време. Свака држава може раскинути овај меморандум у било које време давањем обавештења у писаној форми другој држави шест (6) месеци унапред.

Сачињен у Београду, на дан 8.1.2020. године, у два оригинална примерка на српском и енглеском језику, при чему су оба текста подједнако веродостојна.

**За Владу Републике Србије За Владу Уједињеног Краљевства**

**Велике Британије и Северне Ирске**

**Ивица Дачић, Њ.Е. Шан Меклауд,**

Први потпредседник Владе и Амбасадор Уједињеног Краљевства Велике

Министар спољних послова Британије и Северне Ирске у Србији

**Члан 3.**

Орган надлежан за спровођење овог меморандума је Министарство спољних послова Републике Србије.

**Члан 4.**

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.